Þann 14. desember á þessu ári verða 80 ár liðin frá stofnun björgunarsveitar á Akranesi . Ætlunin er að halda með margvíslegum hætti upp á þessi tímamót . Í tilefni afmælisins vilja forsvarsmenn Björgunarfélags Akraness koma tilmælum til þeirra sem hafa í sínum fórum muni eða hvers lags gögn sem tilheyra sögu björgunarmála á Akranesi , eða ábendingar þess efnis , að koma þeim til stjórnar félagsins eða afmælisnefndarinnar . Afmælisnefnd er að störfum hjá Björgunarfélagi Akraness . Hana skipa : Heiðar Sveinsson , Rögnvaldur Einarsson , Hilmar Sigvaldason , Hjörtur Hróðmarsson , Kristín Ármannsdóttir , Sigríður Þorbergsdóttir og Ásgeir Kristinsson . „ Það er jafnan hollt að staldra við og rifja upp söguna . Setja hlutina í samhengi við nútímann . Gleðjast yfir árangrinum og setja stefnuna á frekari vinninga . Gerum afmælisárið eftirminnilegt með öflugu starfi B.A. , “ segir í tilkynningu á heimasíðu Björgunarfélags Akraness og þar má lesa nánar um það sem félagið hefur á prjónunum á afmælisárinu .